Paraku ei soosinud sündmuste areng südamlikumate suhete kujunemist Eesti ja Poola vahel. Poola ja N. Venemaa vahekord jäi pinevaks, aprillis 1920 jõuti otsese sõjategevuseni. Seevastu Eesti sõlmis enamlastega vaherahu ning 2. veebruaril 1920 rahulepingu. Võimalik, et Tartu rahulepingu läbirääkimised ja allakirjutamine lõhkus 1920. aasta kevadel tekkida võinud Balti riikide sõjalise ühisrinde Poolaga. Siiski jäi Eesti ja Poola vahekord alati korrektseks. Tänu  geograafilisele asendile polnud Eestil ja Poolal piiritülisid, mis varjutasid Poola suhteid mõnede teiste naabritega ning ka Balti riikidega.